‘เอ็นพีเอ’ค้างดอยคนเมินยอดขายอืด
แบงก์จุกอกยอดเอ็นพีเอ 10 เดือน ค้างสต๊อก 1.11 แสนล้านบาท ยอดขายเหี่ยวคนเมินซื้อบ้านหลังน้ำท่วม
29 พ.ย. 2554

แบงก์จุกอกยอดเอ็นพีเอ 10 เดือน ค้างสต๊อก 1.11 แสนล้านบาท ยอดขายเหี่ยวคนเมินซื้อบ้านหลังน้ำท่วม 
ธนาคารแห่งประเทศไทย (ธปท.) เปิดเผยว่า ในช่วง 10 เดือนแรกธนาคารพาณิชย์ทั้งระบบมีสินทรัพย์รอการขาย (เอ็นพีเอ) ทั้งสิ้น 1.11 แสนล้านบาท ลดลงจากช่วงเดียวกันของปีก่อน 5,660 ล้านบาท จาก 1.17 แสนล้านบาท คิดเป็น 4.83% 
ธนาคารพาณิชย์ที่เอ็นพีเอสูงสุดคือ ธนาคารกรุงไทยมี 4.26 หมื่นล้านบาท ลดลงจากช่วงเดียวกันปีก่อน 1.91% ธนาคารกรุงเทพ 2 หมื่นล้านบาท ลดลง 16.45% ธนาคารไทยพาณิชย์ 1.1 หมื่นล้านบาท ลดลง 7.51% 
ธนาคารที่มีอัตราการเพิ่มของเอ็นพีเอสูงสุดคือ ธนาคารธนชาต 3,650 ล้านบาท จากปีก่อนที่มีอยู่ 533.94 ล้านบาท เพิ่มขึ้น 583% เนื่องจากควบรวมกับธนาคารนครหลวงไทย ธนาคารเกียรตินาคิน 6,405 ล้านบาท จากปีก่อนที่มี 1,493 ล้านบาท เพิ่มขึ้น 328% ธนาคารทิสโก้ 29.96 ล้านบาท 
ธนาคารที่มียอดเอ็นพีเอลดลงสูงสุดคือ ธนาคารทหารไทย 3,936 ล้านบาท ลดลง 48.61% รองลงมาเป็นธนาคารยูโอบี 3,323.91 ล้านบาท ลดลง 35.61% และธนาคารกรุงศรีอยุธยา 6,280 ล้านบาท ลดลง 19.56% เพราะส่วนใหญ่จะขายออกไปให้กับบริษัท บริหารสินทรัพย์ บริหาร
แหล่งข่าวบริษัท บริหารสินทรัพย์ คาดว่า ในช่วงไตรมาสสุดท้ายของปียอดขายเอ็นพีเอจะลดลงอย่างมากและราคาน่าจะปรับลดลง เพราะพื้นที่ส่วนใหญ่เกิดปัญหาน้ำท่วม ทำให้ราคาสินทรัพย์อาจจะตกลงและลูกค้าใช้เวลาตัดสินใจซื้อนานขึ้น
ขณะเดียวกันเอ็นพีเอยังค้างที่กรมบังคับคดีหลายแสนล้านบาท เนื่องจากชะลอการประมูลขายทอดตลาดและมีการเปลี่ยนเกณฑ์การประเมินราคากลาง
ปัจจุบันมีคดียึดทรัพย์ที่ต้องขายทอดตลาดคงค้าง 2.45 แสนล้านบาท โดยในแต่ละปีจะมียอดขายออกไปร่วม 5 หมื่นล้านบาท